KOMMISSIONENS BESLUTNING af 29. maj 1996 om godkendelse af Portugals støtte til stenkulsindustrien for 1995 og 1996 (Kun den portugisiske udgave er autentisk) (Tekst af betydning for EØS) (96/576/EKSF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Kul- og Stålfællesskab,

under henvisning til Kommissionens beslutning nr. 3632/93/EKSF af 28. december 1993 om fællesskabsordningen for statsstøtte til kulindustrien (1), særlig artikel 2, stk. 1, og artikel 9, og

ud fra følgende betragtninger:

I

Portugal har i henhold til artikel 9, stk. 1, i beslutning nr. 3632/93/EKSF ved skrivelse af 4. oktober 1995 givet Kommissionen meddelelse om en finansiel foranstaltning, som Portugal har til hensigt at træffe til fordel for stenkulsindustrien for 1995 og 1996. Ved skrivelse af 5. marts 1996 fremsendte Portugal de af Kommissionen ønskede supplerende oplysninger.

I medfør af beslutning nr. 3632/93/EKSF skal Kommissionen træffe afgørelse om nedenstående finansielle foranstaltning:

- en støtte på 345 950 000 esc. til dækning af virksomheden Carbonífera do Douros exceptionelle sociale udgifter til arbejdstagere, der har mistet deres arbejde som følge af strukturomlægningsforanstaltningerne inden for den portugisiske stenkulsindustri; støtten opdeles i to rater, der vedrører henholdsvis 1995 og 1996.

Den af Portugal påtænkte finansielle foranstaltning til støtte for stenkulsindustrien falder ind under artikel 1, stk. 1, i beslutning nr. 3632/93/EKSF. Kommissionen skal derfor træffe afgørelse om denne foranstaltning i henhold til beslutningens artikel 9, stk. 4, for så vidt angår dens overensstemmelse med de i nævnte beslutning fastsatte mål og kriterier samt dens forenelighed med det fælles marked. Ved sin vurdering skal Kommissionen i henhold til beslutningens artikel 9, stk. 6, undersøge, om den anmeldte foranstaltning er i overensstemmelse med den aktivitetsindskrænkningsplan for den portugisiske stenkulsindustri, som den afgav en positiv udtalelse om i beslutning 94/994/EKSF (2).

II

Aktivitetsindskrænkningsplanen, som skal føre til total lukning af Douro-kulminerne, blev undersøgt af Kommissionen i relation til de generelle mål i artikel 2, stk. 1, og de specifikke kriterier og mål i artikel 4 i beslutning nr. 3632/93/EKSF. Det skal bemærkes, at den portugisiske kulproduktion næsten udelukkende har været koncentreret i virksomheden Carbonífera do Douro, som er ansvarlig for driften af minerne i Pejão og São Pedro da Cova. Siden udgangen af 1980'erne har denne virksomhed lidt driftstab, som er blevet dækket ved hjælp af statsstøtte. Disse tab skyldes hovedsagelig de vanskelige geologiske forhold, den gradvise udtømning af ressourcerne, vanskelighederne med at afsætte produktionen samt kullets ringe kvalitet. Tilsammen har disse faktorer været en hindring for den økonomiske levedygtighed. Desuden har den beslutning, som virksomhedens største - og praktisk taget eneste - kunde, Electricidade de Portugal, har truffet om senest fra begyndelsen af 1995 at gå over til at benytte naturgas i sit varmekraftværk i Tapada do Outeiro, bevirket, at der ikke længere findes afsætningsmuligheder for kullet.

Aktivitetsindskrænkningsplanen for virksomheden Carbonífera do Douro havde til formål gradvis at reducere produktionen og personalet i Germunde-minen i løbet af perioden 1990-1994, hvor den endelige lukning skulle finde sted. Sideløbende hermed skulle der iværksættes en ledsageplan med henblik på skabelse af nye erhvervsaktiviteter, som skulle bidrage til at forbedre beskæftigelsessituationen i Castelo de Paiva-distriktet og herigennem kompensere for de tab af arbejdspladser, der skyldtes minens lukning.

III

De portugisiske myndigheder har i mellemtiden bekræftet, at Germunde-minen definitivt blev lukket den 31. december 1994, og at der fra denne dato ikke længere findes nogen statssubsidieret kulproduktion i Portugal. Den anmeldte støtteforanstaltning for 1995 og 1996 er således udelukkende at betragte som støtte til dækning af exceptionelle udgifter, jf. artikel 5 i beslutning nr. 3632/93/EKSF.

Støtten til dækning af exceptionelle sociale udgifter på i alt 345 950 000 esc. er bestemt til delvis dækning af de godtgørelser, der skal udbetales til cirka 49 arbejdstagere fra virksomheden Carbonífera do Douro, der har mistet deres arbejde som følge af det endelige ophør af minedriften den 31. december 1994.

Denne finansielle foranstaltning er ikke knyttet til den løbende produktion og må betragtes som en gammel forpligtelse. I overensstemmelse med artikel 5, stk. 1, i beslutning nr. 3632/93/EKSF kan denne støtte, som er udtrykkeligt nævnt i bilaget til beslutningen - nemlig udgifter til dækning af sociale ydelser, der står i forbindelse med pensionering af arbejdstagere, før disse har nået den ved lov fastsatte pensionsalder, andre ekstraordinære udgifter til arbejdstagere, der har mistet deres arbejde som følge af strukturomlægninger og rationaliseringer, og ydelse af pension og godtgørelser, ud over de lovbestemte pensionsordninger, til arbejdstagere, der har mistet deres arbejde som følge af strukturomlægninger og rationaliseringer, samt til personer, som var berettigede til disse ydelser inden strukturomlægningerne - kun anses for forenelig med det fælles marked, hvis den ikke overstiger omkostningerne. Kommissionen har sikret sig, at sidstnævnte betingelse er opfyldt. Den pågældende foranstaltning har i øvrigt været genstand for en ansøgning om tilpasningsstøtte i henhold til EKSF-traktatens artikel 56.

IV

Som følge heraf er den støtte, som den portugisiske regering påtænker at yde til stenkulsindustrien for regnskabsårene 1995 og 1996, forenelig med det fælles marked -

VEDTAGET FØLGENDE BESLUTNING:

Artikel 1

Det tillades Portugal for 1995 og 1996 at yde stenkulsindustrien en samlet støtte på 345 950 000 esc. til dækning af godtgørelser til arbejdstagere, der har mistet deres arbejde som følge af lukningen af virksomheden Carbonífera do Douros miner.

Artikel 2

Portugal giver senest den 30. september 1996 og den 30. september 1997 Kommissionen meddelelse om, hvilke støttebeløb der rent faktisk er blevet udbetalt for henholdsvis 1995 og 1996.

Artikel 3

Denne beslutning er rettet til Den Portugisiske Republik.

Udfærdiget i Bruxelles, den 29. maj 1996.

På Kommissionens vegne

Christos PAPOUTSIS

Medlem af Kommissionen

(1) EFT nr. L 329 af 30. 12. 1993, s. 12.

(2) EFT nr. L 379 af 31. 12. 1994, s. 3.